唐許渾烏絲欄詩真蹟贊
作者：岳珂
朝代：宋

paragraphs: 玉𥫽詩府旌陽仙，驂鸞翳鳳珊瑚鞭。
羽裳雲錦朝帝垣，天鳳戛佩披瑯玕。
瑶階十二琪樹連，珠暉璧魄環非烟。
手按碧蕊丹葩鮮，崑閬七七爭芳妍。
翩焉來下探九淵，攫頷驚起龍正眠。
茫茫塵劫今幾年，北斗柄爛東海田。
袖中琲琲輝且圓，琤琮落筆如流泉。
烏欄錦褾餘百篇，獄寶上燭牛斗躔。
御題小璽今宛然，已散復合庸非天。
鯨魚東去雲浪翻，晴晝昳蕩開虎關。
紫金浮玉月滿川，大招爲賦乘槎騫。